Vullisterreinoudit: AfriForum bekommerd oor resultate - AfriForum
AfriForum het vandag die organisasie se jaarlikse vullisterreinouditverslag bekendgestel nadat vullisterreine in dorpe/stede waar AfriForum se takke geleë is, vroeër vanjaar geoudit is. Dié verslag gaan met Barbara Creecy, Minister van Omgewingsake, bespreek word en ook aan die Groen Skerpioene oorhandig word vir verdere ondersoek, aangesien slegs 17% (24 van 135) van dié terreine aan die minimum vereistes van die Wet op Nasionale Omgewingsbestuur: Vullis (Wet no. 59 van 2008) voldoen.
Kragtens die wetgewing moet 'n vullisterrein aan bepaalde vereistes voldoen. 'n Lys met 33 vrae is saamgestel met hierdie minimum vereistes as riglyn en dié vrae is gebruik om die vullisterreinoudit te doen.
"Die swak persentasie kan toegeskryf word aan verskeie probleme wat by munisipaliteite ondervind word wat dan lei tot die swak en onwettige bestuur van ons vullisterreine. Wanbesteding van fondse, swak instandhouding en 'n gebrek aan bekwame personeel is maar 'n paar van die probleme wat ons daagliks ondervind. Die grootste uitdaging is dat daar amptenare in munisipaliteite is wat weet hul swak bestuur hou geen gevolge vir hulle in nie. Dit is kommerwekkend om te weet die meerderheid vullisterreine in Suid-Afrika voldoen nie eens aan die minimum vereistes nie," sê Lambert de Klerk, bestuurder van Omgewingsake by AfriForum.
AfriForum is ook bewus daarvan dat sommige vullisterreine gesluit het en dat daar nie beoog word om nuwe terreine te vestig om die voriges te vervang nie (bv. in Pretoria). Dit beteken dus daar gaan 'n toename wees in die hoeveelheid afval wat op die oorblywende terreine gestort word. Dit wek kommer omdat dié terreine ook nou vinniger gaan vol raak en moet sluit.
"Ná afloop van 2019 se vullisterreinoudit is daar met Creecy vergader en ons beoog om dit vanjaar weer te doen om vullisterreine te identifiseer wat ons in samewerking met die regering wil herstel en, waar moontlik, ook 'n openbare-privaat-vennootskap (OPV) kan laat ondergaan."
AfriForum gaan vir 2021 'n nuwe ouditvraelys ontwerp sodat oorlaaistasies ook geoudit word, omdat baie van die oorlaaistasies in munisipaliteite in 'n haglike toestand is.
Pas volhoubare druk toe via die afvalmoniteringskomitee om seker te maak die doelwitte wat gestel is, word bereik.
De Klerk sê verder daar is alternatiewe oplossings vir munisipaliteite om vullis beter te bestuur en om selfs 'n groter bydrae tot gemeenskappe te maak. "Daar is verskeie oplossings wat daartoe kan bydra dat slegs onbruikbare vullis op terreine beland, soos onder meer die afval-tot-energie-beginsel, ekoblokke, OPV, asook die voorbeeld wat gevolg is om plastiekpaaie te bou, soos in Jeffreysbaai."